Tu as desiré dignetez, 
Icel desir met suz pez; 
E si te mustrai mut ben 
Ke ta puissance ne vaut ren(t), 
Kar co ke (tu) en le secle est en present 
Ne dure fors un sul moment; 
Tu ne poez pas estre certein 
Ke tu vives deske au demein." 
Li reis entent ben la reyson, 
Ben set ke il ne dit si veirs nun. 
Il se turne e dit a sa gent: 
„Cist home est par Deu veraiment. 
Ne li fetes nule grevance, 
Kar Deus en prendreit greve vengance!"' 
Beu fiz, te pri: ne demorez 
En cuveitise tut tun ed! 
Li homes ke fet il ert deciu, 
Il s'en irad tut despurveu, 
Le derein jur li supprenderat, 
Einz ke il garde se dorat, 
E [s'il] est pris en maveisté, 
Il ert a mort en fin jugé. 
Pur co seez garni tut dis 
Ke tu ne seez pas suppris 
Si cum jadis fu li lere." 
E dit li fiz: ,,Cument, beu pere?" 
„Ja dis", dit il, „fu un larun, 
Par nut entrad [en] une mesun. 
Tant de richesce i ad truvé 
Ke il fu trestut esguarré 
Ke il vosist prendre e quei lesser, 
Kar ne pout mie trestut porter. 
Tant alad ileuc demurant, 
De plu[s] bel de lenz elisant, 
Tant lungement sa entente i mist 
Ke le jur cler l'i supprist. 
lleuc fu pris e tost jugé 
A mort e a cheitivité. — 
Li secle est. autresi 
Ke nus deceit, bien le vus di. 
Le secle est cum la meisun 
U li jur supprist le larun. 
Pur ce fetes en tun endreit 
Cum li philosophes feseit 
Ke ja dis par un liu passat 
Cum aventure le amenat. 
Une mut bele tumbe i vit; 
Un ve(i)rs i fu escrit: 
„Tu ke passes a buche clos[e] 
Par ici u cist cors repos[e], 
Purpense tei ke tu giras 
Parfund en tere cum jeo fas: 
Itel cum es, itel jeo fu, 
E tu seras tel cum jo su. 
De la mort ne pensoue mie 
Tant cum jeo aveie la vie. 
Trop oi tant cum estei vifs, 
N:0 4. 
Ore su povere e cheitifs. 
Ma grant beuté est alé, 
Ma chere est tute degauste. 
Mult est estreite ma mesun; 
Od mei ne ad si vermine nun. 
Quant ke oi en le secles autres unt 
Ne coe a gré me saverunt. 
Mes amis me unt tut ublié. 
Ma femme un autre ad espusé; 
Si une fiez me oit numer, 
Peisereit li en sun quer. 
Priez a Deu le pussant rei 
Ke il en eit merci de mei! 
Preez a Deu, jeo vus en pri, 
Ke il de ma alme eit merci! 
Tuz cil ke pur mei preerunt 
Tut lur pechez Deu lur pardoint."' 
Kant li philosofes lit 
Ces vers ke il truva escrit, 
Bien entendi en verité: 
Richesce ne est fors vanite, 
Ke tut ce secle est vanité. 
Li secle guerpi cum sage, 
Si se mist en ermitage. 
Le rei Alixaundre en aveit 
Tumbe de or cum l'en diseit. 
Uns philosofes i passat 
Ki en tele manere parlat: 
„Tresor fist celui de or: 
Ore refet or de [li] tresor. 
Or ne li pout aver fuisun 
Tut humeine possessiun: 
Ore li put suffire assez 
De tere sulement set pez. 
Eynz li dutout tere e mer: 
Ore ne li crent un sul bover." 
Pur ce, beu fiz, ne ubliez pas 
Dunt tu veins e u tu iras! 
Fai ben tant cum tu viveras, 
Tu ne sez pas kant tu iras 
Au jugement u tu veras 
En le roule escrit kant ke fet as. 
Les aungeles testefierunt 
E tes pechez decuverunt: 
Quant ke tu as ici celé 
leuc ert tut depuplé. 
Tuz tes amis te guerpirunt 
Kant a mal jugé te verunt. 
Ore te poez ben amender, 
Tun sauvement purchacer, 
Guerpi(r) le teriene honur, 
E reven a tun Creatur! 
Ne diez pas: „Demein le frai, 
Demein a Deu me acorderai." 
Tu poez tant aler tarjant 
E le amendement purloinant 
on 
